**Stredná odborná škola Jána Antonína Baťu**

**Námestie SNP 5, Partizánske**

Tel.: +421387479112, www.sospe.sk, e-mail: spojskolape@spspart.sk

**Kritériá prijímania žiakov pre školský rok 2025/2026**

**EDUID 100017787**

Riaditeľka Strednej odbornej školy Jána Antonína Baťu v Partizánskom v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov **zverejňuje podmienky prijímacieho konania** nasledovne:

***Termín konania prijímacích skúšok:***

1. *kolo prijímacích skúšok*: **30. apríl 2025** o 8:00 hod.

**2. máj 2025** o 8:00 hod. podľa potreby vzhľadom na počet uchádzačov

1. *kolo prijímacích skúšok*: **5. máj 2025**  o 8:00 hod.

**6. máj 2025** o 8:00 hod. podľa potreby vzhľadom na počet uchádzačov

 ***Schválený počet žiakov prvého ročníka v dennej forme štúdia pre školský rok 2025/2026:***

Zriaďovateľ školy určil najvyšší počet žiakov prvého ročníka v dennej forme štúdia v Strednej odbornej škole Jána Antonína Baťu v Partizánskom pre školský rok 2024/2025:

**Študijné odbory: 4-ročné denné štúdium**

|  |  |  |  |
| --- | --- | --- | --- |
| **Kód odboru**  | **Názov odboru**  | **Počet žiakov**  | **Z toho počet žiakov v SDV\*** |
| 2426 K  | programátor obrábacích a zváracích strojov a zariadení / programátorka obrábacích a zváracích strojov a zariadení |  |  |
| 2679 K | mechanik - mechatronik / mechanička - mechatronička |  |  |
| 3247 K | technik obuvníckej výroby / technička obuvníckej výroby |  |  |
| 3968 M | logistika |  |  |
| 6317 M  | obchodná akadémia |  |  |

 \*SDV-systém duálneho vzdelávania

**1. Základné ustanovenie**

Prijímacie konanie V Strednej odbornej škole Jána Antonína Baťu Partizánske sa koná v súlade so zákonom č.245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších zmien a doplnkov (ďalej len školský zákon), zákonom č.596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších zmien a doplnkov, zákonom č. 71/1967 Z. z. o správnom konaní (správny poriadok) v znení neskorších predpisov.

Prijímacie konanie v systéme duálneho vzdelávania (ďalej SDV) sa riadi zákonom č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov. Podľa § 17 vybranému uchádzačovi vydá zamestnávateľ, ktorý bude poskytovať praktické vyučovanie a s ktorým má Stredná odborná škola Jána Antonína Baťu Partizánske uzatvorenú zmluvu o duálnom vzdelávaní, POTVRDENIE zamestnávateľa o zabezpečení odborného vzdelávania a prípravy žiaka v systéme duálneho vzdelávania. Uchádzač môže toto POTVRDENIE priložiť k prihláške na štúdium.

**2.** **Uchádzači a podanie prihlášky**

Na prijímacích skúškach sa môžu zúčastniť žiaci, ktorí v školskom roku 2024/2025 navštevujú 9. ročník ZŠ alebo aj starší žiaci, ktorí si v zákonne stanovenom termíne podali riadne vyplnenú prihlášku na strednú školu.

**Podanie prihlášok**:

**Termín na podanie (odoslanie) vyplnenej prihlášky na školu je do 20. marca 2025.**

Prihlášku je možné podať :

1. elektronicky (zadáva sa v systéme EduPage) alebo
2. v listinnej podobe s podpisom zákonného zástupcu žiaka.

Riaditeľka školy bude akceptovať len tie prihlášky, ktoré sú elektronicky overené riaditeľom základnej školy cez školský informačný systém alebo v listinnej podobe potvrdené riaditeľom základnej školy.

Povinnými prílohami prihlášky sú:

1. *Kópie diplomov alebo certifikátov,* ktoré preukazujú umiestenie žiaka v predmetovej olympiáde alebo inej súťaži na **okresnej a vyššej úrovni**
2. *Správa z diagnostického vyšetrenia* vykonaná zariadením poradenstva a prevencie nie staršia ako dva roky (predkladá uchádzač so špeciálnymi výchovno-vzdelávacími potrebami)
3. *Potvrdenie o zmenenej pracovnej schopnosti (*predkladá len uchádzač so zmenenou pracovnou schopnosťou)
4. *Vyjadrenie lekára so špecializáciou všeobecné lekárstvo* o zdravotnej spôsobilosti študovať zvolený odbor (predkladá len uchádzač so zdravotným znevýhodnením)
5. *Kópie vysvedčení (*predkladá len uchádzač, ktorý bol z niektorého vyučovacieho predmetu na vysvedčení hodnotený slovne)

Na prihláške sa nevyžaduje potvrdenie o zdravotnej spôsobilosti uchádzača.

Prijatiu uchádzača do študijného odboru **2679 K mechanik – mechatronik / mechanička - mechatronička** z hľadiska zdravotného stavu prekážajú najmä zrakové postihnutie (farbocitlivosť), ťažké poruchy sluchu, poruchy nosného a pohybového systému, postihnutia dolných a horných končatín obmedzujúce manuálnu spôsobilosť, srdcové chyby, choroby nervového systému, onemocnenia sprevádzané poruchami pohybových funkcií a koordinácií a záchvatové stavy.

**3. Neúčasť na prijímacích skúškach zo zdravotných dôvodov**

Uchádzačovi, ktorý sa zo závažných dôvodov nemôže zúčastniť prijímacej skúšky, určí riaditeľka školy náhradný termín prijímacej skúšky a rezervuje mu miesto v počte uchádzačov, ktorých prijíma do prvého ročníka. Dôvod neúčasti na prijímacej skúške písomne oznámi zákonný zástupca uchádzača riaditeľke školy najneskôr v deň konania prijímacej skúšky do 7.30 hod.

**4. Žiaci so ŠVVP**

Pre uchádzača so špeciálnymi výchovno-vzdelávacími potrebami, pre ktorého bude zákonný zástupca požadovať úľavy na prijímacích skúškach, musí zákonný zástupca s prihláškou dodať správu z diagnostického vyšetrenia, ktoré vykonalo zariadenie poradenstva a prevencie, nie staršiu ako dva roky. Na jej základe dôjde k úprave podmienok konania prijímacej skúšky.

**5. Obsah prijímacieho konania**

**Bez prijímacích skúšok budú prijatí žiaci, ktorých celkový výsledok v testovaní T9 v slovenskom jazyku a literatúre a zároveň v matematike bude 80% a viac.** Takémuto žiakovi bude priznaný maximálny počet bodov za prijímacie konanie. Riaditeľka školy odošle zákonným zástupcom takýchto uchádzačov rozhodnutie o prijatí najneskôr 7 dní pred termínom konania prijímacích skúšok.

**5.1. Bodovanie študijných výsledkov žiaka na základnej škole**

1. za prospech na základnej škole môže žiak získať maximálne 50 bodov. Počet bodov sa vypočíta z priemerného prospechu žiaka v 8. ročníku (koncoročná klasifikácia) a 9. ročníku (polročná klasifikácia) podľa nasledovnej tabuľky.

|  |  |
| --- | --- |
| **Priemerný prospech žiaka** | **Počet získaných bodov** |
| 1,00 - 1,50 | **50** |
| 1,51-2,00 | **45** |
| 2,01-2,50 | **40** |
| 2,51-3,00 | **30** |
| 3,01-3,50 | **20** |
| 3,51-4,00 | **10** |
| 4,01-4,50 | **5** |
| 4,51 a viac | **0** |

1. Za zníženú známku zo správania o 1 stupeň **–** 5 bodov menej, o 2 stupne **–** 10 bodov menej.

**5.2 Bodovanie výsledkov celoslovenského testovania T9 (SJL, MAT)**

**80 % a viac 10 bodov, prijatý bez PS**

**79 – 60 % 7 bodov**

**59 – 40 % 4 bodov**

Uchádzačom, ktorí neabsolvovali testovanie – žiaci 9.ročníka ZŠ, ktorí sa z objektívnych príčin nemohli tohto testovania zúčastniť (dôvody potvrdí ZŠ), bude testovanie nahradené ďalšími úlohami zo slovenského jazyka a literatúry a matematiky v celkovom bodovom hodnotení 10 bodov. Úlohy sú zostavené v súlade so Štátnym vzdelávacím programom zo slovenského jazyka a literatúry a z  matematiky pre základné školy.

**5.3 Bodovanie výsledkov predmetových olympiád, súťaží**

**5.3.1 Vedomostné súťaže**

**Predmetová olympiáda sa započítava do celkového hodnotenia, ak sa žiak umiestnil na** 1. mieste až 3. mieste v okresnom kole alebo krajskom kole  v 7., 8. alebo v 9. ročníku v olympiáde zo SJL, MAT, cudzieho jazyka, Pytagoriáde,   Literárne Topoľčany, Európa v škole, Šaliansky Maťko, Rozprávkové vretienko, Beniakove Chynorany, Štúrov a Dubčekov Uhrovec, Prečo mám rád slovenčinu, Prečo mám rád Slovensko.

**5.3.2 Športové súťaže**

Do úvahy sa berú umiestnenia v športových súťažiach (*len olympijské športy*) v školských rokoch ako pri predmetových olympiádach. Uchádzač môže získať spolu maximálne 15 bodov iba v jednej disciplíne v danom školskom roku.

**Tabuľka hodnotenia súťaží (predmetových a športových)**

|  |  |  |
| --- | --- | --- |
| **OKRESNÉ KOLO** | **KRAJSKÉ KOLO** | **CELOSLOVENSKÉ KOLO** |
| 1. miesto – 5 bodov | 1. miesto – 10 bodov | 1. miesto – 15 bodov |
| 2. miesto – 4 body | 2. miesto –   8 bodov | 2. miesto – 13 bodov |
| 3. miesto – 3 body | 3. miesto –   6 bodov | 3. miesto – 11 bodov |

**Dôležité upozornenie**: kópie dokladov o úspešnosti v súťažiach je treba zaslať zároveň s prihláškou na štúdium. ***V jednom roku sú v jednom druhu súťaže pridelené body len za najvyššie ocenenie.***

**5.4 Prijímacie skúšky**

Prijímacie skúšky budú pozostávať z testu zo slovenského jazyka a literatúry (SJL) a z matematiky (MAT), **kde môže uchádzač získať maximálne 60 bodov** (v každom predmete maximálne 30 bodov). Prijímacie skúšky pritom vykoná úspešne, ak v každom z nich získa minimálne 10 bodov. Úlohy na prijímacích skúškach sú zostavené v súlade so Štátnym vzdelávacím programom zo slovenského jazyka a literatúry a z  matematiky pre základné školy.

**Maximálny počet bodov na prijímacích pohovoroch: 120 + body za súťaže.**

**6. Prijatie uchádzačov**

 **V riadnom prijímacom konaní** **budú žiaci vybratí podľa poradia celkového hodnotenia (úspešnosti).**V prípade rovnosti bodov budú postupne uplatnené nasledovné kritériá:

1. podľa § 67 ods. 3 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov bude prednostne prijatý uchádzač, ktorý má podľa rozhodnutia posudkovej komisie sociálneho zabezpečenia zmenenú pracovnú schopnosť,
2. získal väčší počet bodov za predmetové olympiády,
3. dosiahol väčší počet bodov z povinného predmetu matematika.

**Podmienkou prijatia je úspešné ukončenie 9. ročníka základnej školy.**

**7. Zverejňovanie výsledkov**

Riaditeľka školy zverejní na výveske školy a na webovom sídle školy zoznam uchádzačov podľa výsledkov prijímacieho konania **16. mája 2025**. Výsledky budú zverejnené na webovom sídle školy **www.sospe.edupage.org** pod kódom, ktorý dostali uchádzači pri registrácii v deň prijímacieho konania. Zoznam bude obsahovať poradie uchádzačov zoradených podľa celkového počtu bodov získaných na prijímacom konaní.

Ak riaditeľ strednej školy rozhodne o prijatí uchádzača, informácia o jeho prijatí v zozname na výveske školy a na webovom sídle školy sa považuje za rozhodnutie o prijatí a deň zverejnenia zoznamu sa považuje za deň doručenia rozhodnutia o prijatí.

Zákonný zástupca sa môže proti rozhodnutiu riaditeľky školy o neprijatí odvolať v lehote **do 5 dní** odo dňa doručenia rozhodnutia.

**8. Potvrdenie o nastúpení/nenastúpení na štúdium**

Termín na doručenie potvrdenia o nastúpení žiaka na štúdium alebo potvrdenia o nenastúpení žiaka na štúdium strednej škole je do **21. mája 2025**; potvrdenie sa doručuje cez informačný systém základnej školy (napr. EduPage), odoslaním naskenovaného tlačiva prostredníctvom emailu, poštou na adresu strednej školy alebo osobne na sekretariát. Rozhodujúci je dátum doručenia strednej škole. Vzor potvrdenia o nastúpení žiaka na štúdium alebo potvrdenia o nenastúpení žiaka na štúdium je uvedený v Prílohe č. 1

***Súčasťou potvrdenia o nastúpení žiaka na našu školu je aj návratka (Príloha č.2) s uvedením***, ktorý cudzí jazyk si vyberie ako prvý – maturitný (anglický alebo nemecký stačí skratka ANJ/NEJ) a druhý cudzí jazyk (RUJ, NEJ, ANJ) a taktiež, ktorý voliteľný predmet sa v 1. a 2. ročníku bude učiť – etiku alebo náboženstvo.

Ak prijatý uchádzač nezašle potvrdenie o nastúpení žiaka na štúdium alebo potvrdenie o nenastúpení žiaka na štúdium na strednej škole do určeného termínu, škola ponúkne voľné miesto ďalšiemu uchádzačovi v poradí podľa kritérií prijímacích skúšok.

**9. Použitie osobných údajov uchádzačov**

V procese prijímacieho konania za účelom spracovania a oznamovania jeho výsledkov škola bude pracovať s týmito osobnými údajmi: meno a priezvisko uchádzača, dátum a miesto jeho narodenia, rodné číslo, adresa, štátne občianstvo, vyučovací jazyk, zdravotná spôsobilosť, výchovno-vzdelávacie výsledky za určené klasifikačné obdobia, výsledky z hodnotených súťaží, meno a priezvisko zákonného zástupcu uchádzača, jeho adresa, číslo telefónu, e-mailová adresa.

**10. Záver**

***Prosím zákonných zástupcov a uchádzačov o štúdium na našej škole, aby sledovali webové sídlo školy. Ponúkame aj prípravný kurz na prijímacie skúšky zo slovenského jazyka a matematiky. Presne stanovený dátum oznámime na našom webovom sídle.*** V minulosti sme tieto kurzy uskutočnili cca 2 týždne pred prijímacím konaním.

Prerokované v pedagogickej rade dňa 14.11.2023.

Partizánske 25.11.2023 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ing.. Katarína Hartmannová

 riaditeľka školy